Ontbinde liggaam ís dié van vermiste 10-jarigeMiguel Louw. Foto: Facebook. Die erg ontbinde liggaam van ŉ jong seun wat op 3 September in Phoenix in KwaZulu-Natal aangetref is, is dié van die 10-jarige Miguel Louw. Maroel Media het vroeër berig Miguel het op 17 Julie naby sy skool in Sydenham vermis geraak. Dié voorval het die land geruk en sy verpletterde gesin het ŉ R50 000-kontantbeloning “sonder enige vrae” vir sy veilige terugkeer uitgeloof. Kol. Thembeka Mbele, polisiewoordvoerder, het Vrydagoggend aan Maroela Media bevestig dat die liggaam wat gevind is wél die van Miguel is. Sy liggaam is in Longburyweg in Phoenix aangetref toe beamptes na ŉ verdagte in ŉ onverwante voorval in dié omgewing gesoek het. “Hulle het ŉ hond gebruik om die verdagte se spoor te volg toe die hond skielik in ŉ ander rigting begin hardloop het. Dit is toe dat hulle die erg ontbinde liggaam aangetref het,” het Mbele gesê. Mohammed Vahed Ebrahim, ŉ man wat bekend is aan Miguel se familie, is in Julie ŉ paar dae ná die voorval in hegtenis geneem in verband met Miguel se ontvoering en is later aangekla van mensehandel. Hy moet op 17 September weer in die hof verskyn. Mbele het gesê daar word nog nie in dié stadium ŉ klag van moord ook teen hom ondersoek nie. “Ons moet nou eers verder ondersoek instel om vas te stel of Ebrahim met Miguel se moord verbind kan word.”